text: Et cil qui vers Durban tornerent
   Erent entour lui assamblé.
   Et il lor a dou tout conté
   De chief en chief, riens n'en cela,
   Ce que il en couvenant a
   Celui à cui s'ert combatus,
   Que mais ne seroit maintenus
   Li usages de la bataille.
   "Ce li ai en couvent, sans faille.
   La cousturne iert si abatue
   Que mais ne sera maintenue ;
   Ainsi le vueil."
   Et quant cil l'oent
   Moult durement celui en loent
   Que tel chose arréé avoit ;
   Car la coustume laide estoit
   Et perilleuse et pou courtoise.
   Il n'i a nului cui il poise
   De ce que il iert ensement.
  